1.  ปัจจัยความเสี่ยง

1. ปัจจัยความเสี่ยงจากอัตราแลกเปลี่ยน 

  บริษัทฯ มีรายการซื้อวัตถุดิบและรายการขายผลิตภัณฑ์เป็นเงินตราต่างประเทศเกือบทั้งหมด คือ
  บริษัทมีรายได้เป็นสกุลเงินสหรัฐฯ ประมาณ ร้อยละ 97 จากการส่งออก
  ขณะที่มีการจัดซื้อวัตถุดิบนำเข้าจากต่างประเทศ และสั่งซื้อภายในประเทศ ในสัดส่วนร้อยละ 75
  และ ร้อยละ 25 ตามลำดับ
  บริษัทจึงมีโอกาสในการทำกำไรจากอัตราแลกเปลี่ยนตามโครงสร้างดังกล่าว
  และยังเป็นการช่วยลดผลกระทบจาก

  การผันผวนของอัตราแลกเปลี่ยนโดยธรรมชาติ (Natural Hedge)ขณะที่ในปี 2544
  บริษัทไม่มีผลขาดทุนจากอัตราแลกเปลี่ยน อย่างไรก็ตาม
  ระยะเวลาการซื้อและขายอาจไม่สอดคล้องกัน
  ความผันผวนของอัตราแลกเปลี่ยนอาจมีผลกระทบต่อผลการดำเนินงานเล็กน้อย

  ณ วันที่ 31 ธันวาคม 2544
  บริษัทฯและบริษัทย่อยมีสัญญาซื้อและขายเงินตราต่างประเทศล่วงหน้าคงเหลือจำนวนเงิน 123
  ล้านเหรียญสหรัฐอเมริกาด้วยอัตราแลกเปลี่ยนระหว่าง 44.11 บาท ถึง 44.94 บาทต่อ 1
  เหรียญสหรัฐอเมริกา และจำนวนเงิน 15 ล้านเหรียญสหรัฐอเมริกา
  ด้วยอัตราแลกเปลี่ยนระหว่าง 43.89 บาท ถึง 45.49 บาทต่อ 1 เหรียญสหรัฐอเมริกา
  ตามลำดับ สัญญาซื้อขายเงินตราต่างประเทศนี้มีระยะเวลาครบกำหนดไม่เกิน 6 เดือน
  และคู่สัญญาเป็นสถาบันการเงิน (2543 : ไม่มี)

2.  ปัจจัยความเสี่ยงจากการกู้ยืมเงินระยะสั้น

  บริษัทมีอัตราส่วนของเงินกู้ยืมระยะสั้นค่อนข้างสูง
  ซึ่งอาจจะทำให้บริษัทประสบกับปัญหาเรื่องอัตราดอกเบี้ยหรือสภาพคล่องในอนาคต อย่างไรก็ตาม
  บริษัทได้วางแผนที่จะใช้เครื่องมือทางการเงินประเภทต่างๆ เช่น หุ้นกู้ หุ้นกู้แปลงสภาพ
  อายุประมาณ 3 – 7 ปี ซึ่งจะช่วยลดความเสี่ยงให้บริษัทได้

3. ปัจจัยความเสี่ยงจากการขาดแคลนแรงงานที่มีความเชี่ยวชาญพิเศษ

  ปัจจุบัน อุตสาหกรรมอีเล็คโทรนิคส์มีการเติบโตค่อนข้างสูง จึงมีความจำเป็นที่บริษัทฯ
  จะต้องมีบุคลากรที่มีความเชี่ยวชาญพิเศษ เช่น วิศวกร ซึ่งบุคลากรประเภทนี้มีจำกัดในประเทศ
  และอาจมีการย้ายงาน ซึ่งอาจเกิดปัญหากับบริษัทฯ ได้ บริษัทฯ
  จึงได้จัดตั้งสถาบันอบรมพัฒนาฝีมือขึ้น คือ Quality College
  เพื่ออบรมและเพิ่มทักษะในด้านต่างๆ โดยมีวิศวกรชาวต่างชาติ เช่น จีนและไต้หวัน
  ที่มีความรู้ความเชี่ยวชาญอย่างดีเยี่ยม
  มาทำการพัฒนาทักษะและความชำนาญเพื่อให้พนักงานสามารถทำด้านเทคนิคและวิศวกรรมได้

4. ปัจจัยความเสี่ยงจากการเปลี่ยนแปลงของวงจรชีวิตผลิตภัณฑ์ และเทคโนโลยีในการผลิต

การพัฒนาทางเทคโนโลยี นวัตกรรมทางเทคโนโลยีใหม่ๆ ได้มีการเปลี่ยนแปลงไปตามกาลเวลา

ผลิตภัณฑ์อีเล็คโทรนิคส์ส่วนใหญ่มีวงจรชีวิตที่เปลี่ยนแปลงค่อนข้างเร็ว
ทำให้บริษัทที่ออกแบบผลิตภัณฑ์ต้องมีการพัฒนาอยู่เสมอ แต่เนื่องจากบริษัทฯ เป็นผู้ผลิตประเภท OEM
จึงได้รับผลกระทบไม่มากนัก กอปรกับบริษัทฯ มีสายการผลิตที่ยืดหยุ่น
เครื่องจักรที่ใช้ในการผลิตส่วนใหญ่สามารถปรับเปลี่ยนการผลิตไปตามความต้องการของลูกค้าและวงจรชีวิตของธุรกิจ
สามารถรองรับผลิตภัณฑ์ใหม่ได้
และเครื่องจักรที่ใช้ในการผลิตส่วนใหญ่สามารถใช้กับเทคโนโลยีที่เปลี่ยนไปโดยมีเพียงส่วนน้อยเท่านั้นที่อาจต้องปรับปรุงให้เข้ากับเทคโนโลยีใหม่

5. ปัจจัยความเสี่ยงจากสินค้าคงคลังล้าสมัย

  บริษัทฯ มีการจัดเก็บสินค้าคงคลังลดลง จาก4,836.06 ล้านบาท ณ สิ้นปี 2543 เป็น
  4,036.60 ล้านบาท ณ 31 ธันวาคม 2544 เนื่องจาก
  บริษัทได้มีการควบคุมอย่างเข้มงวดในเรื่องของความเสี่ยงในสินค้าคงคลังล้าสมัย
  ส่งผลให้การหมุนเวียนในสินค้าคงคลังของบริษัทได้มีการพัฒนาดีขึ้น
  ดังนั้นความเสี่ยงในการประสบปัญหาสินค้าคงคลังล้าสมัยจึงลดน้อยลงจากในอดีตที่ผ่านมา

6. ปัจจัยความเสี่ยงจากการพึ่งพิงกลุ่มลูกค้าหลัก

  โดยทั่วไปธุรกิจประเภท OEM จะมีการพึ่งพิงลูกค้ารายใหญ่ไม่กี่ราย
  และไม่มีสัญญาการค้าระยะยาวสำหรับ บริษัทฯ เอง มีลูกค้าหลักมากกว่า 10 ราย โดยมีบริษัท
  Hewlett Packard (HP) เป็นลูกค้ารายใหญ่ที่สุด ดังนั้น
  เพื่อลดความเสี่ยงจากการพึ่งพิงลูกค้ารายใดรายหนึ่ง
  บริษัทฯจึงได้ขยายฐานลูกค้าโดยการหาลูกค้ารายใหม่ๆ
  อยู่เสมอโดยเฉพาะลูกค้าเป้าหมายในกลุ่มธุรกิจที่มีการเติบโตและใช้เทคโนโลยีสูง เช่น
  โทรคมนาคม คอมพิวเตอร์ และอุปกรณ์เสริม ดังนั้นการขยายตัวในกลุ่มธุรกิจโทรคมนาคม
  คอมพิวเตอร์และอุปกรณ์อินเตอร์เน็ต
  จึงทำให้การพึ่งพาในลูกค้ารายใดรายหนึ่งอยู่ในเกณฑ์ที่เหมาะสม

  เนื่องจากธุรกิจนี้มีผู้ประกอบการรายใหญ่ที่เป็นคู่แข่งขันโดยตรงกับบริษัทฯหลายราย ดังนั้น
  จึงมีโอกาสที่ลูกค้า จะไม่ต่อสัญญากับบริษัทฯ หรือหันไปซื้อสินค้าบางส่วนจากคู่แข่ง
  หากบริษัทฯต้องสูญเสียลูกค้าดังกล่าวไปจะมีผลต่อ รายได้ ของบริษัทฯ อย่างมีนัยสำคัญ
  อย่างไรก็ตาม จากความสัมพันธ์อันดีที่มีต่อกันมาช้านาน
  และการเป็นที่ยอมรับของลูกค้าดังจะเห็นได้จากการมอบรางวัลผู้ผลิตยอดเยี่ยมแห่งเอเซียนให้กับบริษัทฯ
  จึงเป็นการยากที่ลูกค้าไม่ต่อสัญญาหรือหันไปซื้อสินค้าบางส่วนจากผู้ผลิตแบบ OEM รายอื่น ทั้งนี้
  นอกจากราคาแล้ว ลูกค้ายังคำนึงถึงประสบการณ์ของผู้ผลิต และคุณภาพของสินค้าที่ผลิตด้วย
  ซึ่งบริษัทฯ ก็มีผู้จำหน่ายวัตถุดิบที่ดีอีกด้วย

7.  ปัจจัยความเสี่ยงจากการพึ่งพิงบริษัทใหญ่ (กลุ่ม Kinpo)

  ในอดีตที่ผ่านมา รายได้จากการขายของบริษัทส่วนใหญ่กระทำผ่านบริษัทแม่ (Kinpo Group)
  อย่างไรก็ตามรายได้จากการขายของบริษัทจากบริษัทแม่เริ่มลดลง เนื่องจากบริษัท Cal-Comp
  ได้เริ่มเข้ามาดำเนินการจัดการกับลูกค้าด้วยตนเองมากยิ่งขึ้น ดังนั้น
  รายได้จากการขายของบริษัทผ่านบริษัทแม่มีสัดส่วนที่ลดลง จาก 91% ในปี 2540 เป็น 15% ในปี
  2544
  บริษัทจึงมีส่วนแบ่งยอดขายโดยตรงเพิ่มขึ้นจึงทำให้บริษัทสามารถลดการพึ่งพาจากบริษัทแม่ได้
  นอกจากนี้ การพึ่งพิงบริษัทใหญ่ในด้านอื่นๆ มีรายละเอียด ดังนี้

1)  ด้านเทคโนโลยี

  เนื่องจากบริษัทฯ เป็นผู้ผลิตประเภท OEM
  ซึ่งจะผลิตผลิตภัณฑ์ตามคำสั่งผลิตของลูกค้าจึงไม่มีการพึ่งพิง เทคโนโลยีจากกลุ่ม Kinpo มากนัก
  และบริษัทฯ ได้จัดตั้งแผนกวิจัยและพัฒนาที่จะพัฒนาคุณภาพและ รูปแบบของสินค้าที่บริษัทฯ
  ทำการผลิตและสายการผลิตให้มีต้นทุนต่ำอยู่เสมอ ในขณะเดียวกันบริษัทได้
  ลงทุนในเทคโนโลยีเพื่อใช้ในการวิจัยและพัฒนาในเกาหลีและไต้หวัน
  เพื่อสร้างทักษะด้านเทคโนโลยีที่ เกี่ยวข้องกับการโทรคมนาคม และผลิตภัณฑ์คอมพิวเตอร์

2)  ด้านเงินทุน

  Kinpo Electronics, Inc. ได้ชำระค่าวัตถุดิบจ่ายล่วงหน้าแก่บริษัท เป็นมูลค่าเท่ากับ
  17.50 ล้านเหรียญสหรัฐฯ ณ วันที่ 17 กรกฎาคม 2543

  3) ด้านการตลาด

  บริษัทฯ ได้ปฏิบัติต่อกลุ่ม Kinpo เป็นเสมือนลูกค้ารายหนึ่งของบริษัทฯ
  และการซื้อขายเป็นไปตามเงื่อนไข การค้าปกติ ผลิตภัณฑ์ที่บริษัทฯ ผลิตและจำหน่ายให้กลุ่ม
  Kinpo ได้แก่ เครื่องคำนวณอีเล็คโทรนิคส์ เครื่องโทรสาร และ Cable Modem อย่างไรก็ตาม
  บริษัทฯ มีนโยบายที่จะลดการพึ่งพิงบริษัทใหญ่ และ ทำการตลาดเองมากขึ้น ระหว่างปี
  2542-2544 อัตราส่วนของยอดขายของบริษัทใหญ่มีการลดลง อย่างต่อเนื่อง จาก 32.15% ,
  26.94% และ 15% ตามลำดับ ในปี 2544 ยอดขายของบริษัทใหญ่ มีปริมาณ 4,908 ล้านบาท

8. ปัจจัยความเสี่ยงจากบริษัทใหญ่มีอิทธิพลกำหนดนโยบายการบริหารงานของบริษัทฯ

  ปัจจุบัน คณะกรรมการของบริษัทฯ มีกรรมการจำนวน 5 ท่านที่มาจากกลุ่ม Kinpo
  ทั้งนี้เพื่อให้มีความสอดคล้องเรื่องการประสานงานกับกลุ่ม Kinpo
  ในฐานะของผู้ถือหุ้นรายใหญ่ซึ่งบริษัทฯจะได้รับประโยชน์จากความ
  เชี่ยวชาญในการบริหารงานและความสัมพันธ์อันดีที่มีต่อคู่ค้าทางธุรกิจ อย่างไรก็ตาม
  อาจส่งผลให้กลุ่ม Kinpo มีอิทธิพลในการกำหนดนโยบายในการบริหารงานที่มีนัยสำคัญของบริษัทฯ
  ส่วนการบริหารในระดับปฏิบัติการ บริษัทฯ และกลุ่ม Kinpo มีการแบ่งแยกกันอย่างชัดเจน
  รวมทั้งค่าใช้จ่ายที่เกิดขึ้นด้วย (ดูรายละเอียดเพิ่มเติมได้ที่ส่วนที่ 8)

  ภายหลังการเสนอขายหุ้นต่อประชาชนทั่วไป กลุ่ม Kinpo ถือหุ้นในบริษัทฯ ร้อยละ 67.64
  ของจำนวนหุ้นที่ได้จำหน่ายแล้วทั้งหมดของบริษัท กลุ่ม Kinpo
  จึงไม่สามารถควบคุมมติที่ประชุมผู้ถือหุ้นได้เนื่องจาก การลงมติ
  ในวาระที่สำคัญกำหนดให้ต้องได้รับเสียง 3 ใน 4 ของที่ประชุมผู้ถือหุ้น
  ไม่ว่าจะเป็นเรื่องการแต่งตั้งกรรมการ หรือการขอมติในเรื่องอื่นๆ
  ที่ต้องใช้เสียงส่วนใหญ่ของที่ประชุมผู้ถือหุ้น ยกเว้นเรื่องที่กฎหมายหรือข้อบังคับบริษัทฯกำหนด
  ดังนั้นผู้ถือหุ้นรายอื่นจึงสามารถรวบรวมคะแนนเสียงเพื่อตรวจสอบและถ่วงดุลเรื่องที่
  ผู้ถือหุ้นใหญ่เสนอได้

9. ปัจจัยความเสี่ยงจากการแข่งขันกับบริษัทใหญ่

  บริษัทฯ และกลุ่ม Kinpo อาจจัดได้ว่าเป็นบริษัทที่ดำเนินธุรกิจประเภทเดียวกัน
  แต่ผลิตภัณฑ์ที่ผลิตอาจแตกต่างกัน
  ตามความสามารถของบุคลากรและต้นทุนการผลิตที่ไม่เท่ากันในแต่ละประเทศ
  ดังนั้นจึงมีความเป็นไปได้ที่ บริษัทฯและกลุ่ม Kinpo มีการผลิตผลิตภัณฑ์ประเภทเดียวกัน
  ปัจจุบันบริษัทฯและกลุ่ม Kinpo ยังคงมีการผลิต เครื่องคำนวณอีเล็คโทรนิคส์ แต่เนื่องจากบริษัทฯ
  ใช้นโยบายในการกำหนดอัตรากำไรสุทธิประมาณร้อยละ 3.5–5.0 จึงทำให้บริษัทฯ
  เลือกผลิตเครื่องคำนวณอีเล็คโทรนิคส์ที่ใช้เทคโนโลยีซับซ้อนและมีราคาสูงกว่าเครื่องคำนวณ
  อีเล็คโทรนิคส์ที่ผลิตโดยกลุ่ม Kinpo (ผลิตโดย Kinpo Electronics (China) Co.,
  Ltd.) การแข่งขันกับ บริษัทใหญ่จึงมีไม่มากนัก

10. ปัจจัยความเสี่ยงจากการเข้ามาแข่งขันของผู้ประกอบการรายใหม่

  เนื่องจากธุรกิจ OEM
  เป็นธุรกิจที่ไม่มีความซับซ้อนมากนักและผู้ประกอบการรายใหม่มักจะได้การส่งเสริม
  จากภาครัฐในรูปของบัตรส่งเสริมการลงทุนโดยเฉพาะอย่างยิ่งอุตสาหกรรมอีเล็คโทรนิคส์เพื่อการส่งออก
  จึงมี ความเป็นไปได้ที่จะมีผู้ประกอบการรายใหม่เพิ่มขึ้นในอนาคตและทำให้การแข่งขันสูงขึ้น
  อย่างไรก็ตามบริษัทฯ
  ได้เตรียมมาตรการรองรับการแข่งขันที่สูงขึ้นนี้โดยการปรับปรุงเทคโนโลยีการผลิตให้มีต้นทุนที่ต่ำอยู่เสมอ
  รักษา ความสัมพันธ์กับผู้จำหน่ายวัตถุดิบ ทำสัญญาการค้ากับลูกค้าบางราย
  และรักษาความสัมพันธ์อันดีกับลูกค้า ปัจจุบันและหาลูกค้าที่มีศักยภาพในการเติบโตในอนาคต
  รวมทั้งเพิ่มความยืดหยุ่นในการผลิตเพื่อให้สามารถ รองรับ
  และตอบสนองความต้องการของลูกค้าได้อย่างสม่ำเสมอ

11. ปัจจัยความเสี่ยงจากความเพียงพอของเงินทุนหมุนเวียน

  จากการที่อัตราการเจริญเติบโตของการใช้ผลิตภัณฑ์ประเภทอีเล็คโทรนิคส์ โทรคมนาคม
  คอมพิวเตอร์ และอินเตอร์เนทมีแนวโน้มว่าจะเพิ่มขึ้นอย่างมาก
  เงินทุนหมุนเวียนมีส่วนสำคัญในการดำเนินธุรกิจ
  บริษัทฯในฐานะเป็นผู้ผลิตได้ดำเนินการที่จะขยายฐานลูกค้าไปยังกลุ่มธุรกิจข้างต้น
  จึงจำเป็นต้องมีการสำรองเงินทุนหมุนเวียนเพิ่มขึ้นในการจัดหาวัตถุดิบสำหรับการผลิต
  โดยเงินทุนดังกล่าวมาจาก 2 ส่วน คือ เงินทุนหมุนเวียน ภายใน และ เงินกู้ระยะสั้น ซึ่ง ณ 31
  ธันวาคม 2544 บริษัทฯ มีวงเงินกู้ (Credit Line) เท่ากับ 4,860 ล้านบาท และ 223
  ล้านเหรียญสหรัฐฯ

  ในส่วนของเงินกู้ บริษัทฯ มียอดเงินกู้สกุลเงินบาทและสกุลต่างประเทศ ณ 31 ธันวาคม 2544
  แบ่งเป็นเงินกู้ระยะสั้นสกุลเงินบาทจำนวน 1,230 ล้านบาท สกุลเงินต่างประเทศจำนวน 3.57
  ล้านเหรียญสหรัฐฯ (ในจำนวนนี้ไม่รวมลูกหนี้การค้า และเงินจ่ายล่วงหน้าจาก Kinpo
  ซึ่งส่วนใหญ่เงินกู้ระยะสั้นมีระยะเวลาครบกำหนดชำระภายใน 30 วัน มีอัตราดอกเบี้ยเฉลี่ย
  ประมาณร้อยละ 2.43 ในส่วนของเงินกู้ระยะสั้น บริษัทฯ
  อาจมีความเสี่ยงในการถูกเรียกให้ชำระหนี้คืนก่อนกำหนด อย่างไรก็ตาม บริษัทฯ
  ไม่เคยผิดหรือพักการชำระหนี้กับทางสถาบันการเงินใดๆ เงินกู้ระยะสั้นและระยะยาว
  อาจมีความเสี่ยงจากอัตราแลกเปลี่ยน ซึ่งอาจมีผลกระทบต่อการดำเนินงานของบริษัทฯ

  ในด้านการดำเนินธุรกิจ ถึงแม้ว่าบริษัทมีการขยายระยะการชำระเงิน (credit line)
  ให้แก่ลูกค้านานขึ้น
  แต่บริษัทก็สามารถบริหารเงินหมุนเวียนของสินค้าคงคลังให้ใกล้เคียงกับปีที่ผ่านมา
  ในขณะเดียวกันบริษัทก็ได้รับการขยายระยะการชำระเงินจากเจ้าหนี้การค้านานขึ้นจาก 30
  วันเป็น 45 วัน ดังนั้น วงจรกระแสเงินสด (cash cycle) จึงเพิ่มขึ้นจาก 58 วันเป็น 60 วัน

13. ปัจจัยความเสี่ยงจากหนี้สินที่อาจจะเกิดขึ้นในอนาคต

  ณ 31 ธันวาคม 2544 บริษัทฯมีหนี้สินที่อาจจะเกิดขึ้นจาก Letter of guarantee
  ซึ่งเป็นจดหมายค้ำประกัน การจ่ายหนี้ให้กรมศุลกากร การไฟฟ้า และการสื่อสารแห่งประเทศไทย
  จำนวน 102.43 ล้านบาท ซึ่งคาดว่าบริษัทฯ จะมีเงินทุนหมุนเวียนเพียงพอ
  ที่จะชำระตามเงื่อนไข Letter of guarantee